钦定古今图书集成/明伦汇编/氏族典/第265卷 > 王锴
## 钦定古今图书集成/明伦汇编/氏族典/第265卷 > 王锴

按《十国春秋》，“前蜀王锴，字鳣祥，天复时奉使西川，因
留蜀，官翰林学士，已而迁御史中丞。武成二年，除中
书侍郎，同平章事。永平元年，高祖作新宫，集四部书
于中锴因劝高祖兴文教。乾德中，锴与庾传素同为
宰相。是时韩昭、潘在迎辈日导后主宴游无度，而锴
等无所匡救，依违而已。”及后主东巡，还自阆州，浮江
而下，糜费不赀，群臣多有直谏者。锴方判六军诸卫
事，从后主周游，不能拂衣去位。唐师入都，李昊草降
表上军门，而降书则锴实为之。锴至洛阳，唐授以刺
史，锴与诸臣上表，乞后主骸骨归葬蜀山，不允。锴家
藏异书数千本，多手自丹黄，又亲写《释藏经》若干卷，
每趋朝，于白藤担子内抄书，书法绝工，其好学亦有
足取者。